ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1367/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Κοινοτικές επιχορηγήσεις προς ενώσεις, ΜΚΟ και διαφόρους οργανισμούς

Δύναται η Επιτροπή να ανακοινώσει τόν πλήρη κατάλογο των ενώσεων, ΜΚΟ ή οργανισμών που επωφελούνται κοινοτικών επιχορηγήσεων για την δημοσιονομική θέση Β7-7040 (Επιχορηγήσεις υπέρ ορισμένων οργανώσεων που έχουν ως σκοπό την προάσπιση των ανθρώπινων δικαιωμάτων), καθώς και το ακριβές ποσό των επιχορηγήσεων αυτών κατά την τελευταίο λήξαν οικονομικό έτος;

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-1363/96, E-1367/96 και E-1368/96 (10 Ιουλίου 1996)

Η Επιτροπή φροντίζει να διασφαλίζει όσο το δυνατό μεγαλύτερη διαφάνεια όσον αφορά γενικά την εφαρμογή του κοινοτικού προϋπολογισμού και ιδιαίτερα τα χρηματοδοτικά μέσα που έχουν άμεση σχέση με τα Δικαιώματα του Ανθρώπου.

Όσον αφορά τα κονδύλια Β7-7000, 7040 και Β7-7070, παρέχεται μια συγκεκριμένη πληροφόρηση. Στο τέλος κάθε οικονομικού έτους, αποστέλλεται στον πρόεδρο του Κοινοβουλίου καθώς και τον Πρόεδρο της αρμόδιας κοινοβουλευτικής επιτροπής έκθεση σχετικά με την χρησιμοποίηση των προαναφερθέντων κονδυλίων συνοδευόμενη από πλήρη κατάσταση των συλλόγων, μη κυβερνητικών οργανώσεων και άλλων οργανισμών που έλαβαν επιχορήγηση, καθώς και το ακριβές ποσό κάθε επιχορήγησης.

Κατά τη διάρκεια του έτους μια έκθεση σχετικά με τη χρησιμοποίηση του συνόλου των κονδυλίων του προϋπολογισμού που διατίθενται για τα δικαιώματα του Ανθρώπου αποτέλεσε το αντικείμενο ανακοίνωσης της Επιτροπής ((Έγγρ. COM (95) 191 τελικό )).

Οι πληροφορίες που ζητεί το Αξιότιμο Μέλος του Κοινοβουλίου περιλαμβάνονται στα προαναφερθέντα έγγραφα.
ΓΡΑΠΤΗ ΕΡΩΤΗΣΗ E-1332/96 υποβολή: Cristiana Muscardini (NI) προς την Επιτροπή (3 Ιουνίου 1996)

Θέμα: Διακρίσεις στα κριτήρια επιλογής των διαγωνισμών του ΚΚΕ στην Ίσπρα

Στον διαγωνισμό COM/R/Α 114 που προκηρύχθηκε από την Επιτροπή, η ιταλίδα υποψήφιος που ανταποκρινόταν καλύτερα στα απαιτούμενα προσόντα, ενώ ήταν μεταξύ των δύο μόνο υποψηφίων που κρίθηκαν ως κατάλληλοι, αποκλείσθηκε στη συνέχεια χωρίς σοβαρή αιτιολόγηση, γεγονός που δημιουργεί υποψίες ότι έγινε διάκριση εις βάρος υποψηφίου γυναικείου φύλου, και μάλιστα ιταλικής εθνικότητας.

Δεν θεωρεί η Επιτροπή ότι τα κριτήρια επιλογής της εξεταστικής επιτροπής πρέπει να τύχουν δίκαιης αναθεώρησης από τη στιγμή που φαίνεται ότι, στην προκειμένη περίπτωση, αντιτίθενται στην τόσο προβαλλόμενη πολιτική των « Ίσων Ευκαιριών»;

Απάντηση της κας Cresson εξ ονόματος της Επιτροπής (11 Ioυλίου 1996)

Οι προσλήψεις μονίμων και προσωρινών υπαλλήλων γίνονται σύμφωνα με τους ισχύοντες κανόνες της Επιτροπής βάσει των αποτελεσμάτων των γενικών διαγωνισμών ή βάσει των διαδικασιών επιλογής προσωρινών υπαλλήλων για τον τομέα της «έρευνας», που καταλήγουν στην κατάρτιση εφεδρικών πινάκων πρόσληψης.

Βάσει των κανόνων του κανονισμού υπηρεσιακής κατάστασης, στους πίνακες αυτούς πρέπει να περιλαμβάνεται, στο βαθμό που αυτό είναι δυνατόν, τουλάχιστον διπλάσιος αριθμός επιτυχόντων από τον αριθμό των καταληφθησομένων θέσεων. Ακριβώς γι' αυτό το λόγο δεν δίνεται σε κανένα επιτυχόντα σε διαγωνισμό η εγγύηση ότι θα του προσφερθεί η ανάλογη θέση απασχόλησης από την Επιτροπή, ενώ η εγγραφή του σε κάποιον εφεδρικό πίνακα προσλήψεων τον καθιστά απλώς επιλέξιμο προς πρόσληψη.

Η Επιτροπή έχει τη δυνατότητα να προσφέρει σε κάθε πρόσωπο, το όνομα του οποίου συμπεριλαμβάνεται σε εφεδρικό πίνακα προσλήψεων, κατά τη χρονική διάρκεια ισχύος του πίνακα αυτού, τη σχετική σύμβαση πρόσληψης, υπό την προϋπόθεση ότι η κατάρτιση και η πείρα του προσώπου αυτού είναι συμβιβάσιμα με τις εξακριβωμένες ανάγκες. Στην ουσία, κάθε φορά που εκκενούται μια θέση απασχόλησης, γίνεται συγκριτική εξέταση των φακέλων όλων των υποψηφίων, που είναι επιτυχόντες κάποιας διαδικασίας επιλογής ή κάποιου διαγωνισμού, το επαγγελματικό περίγραμμα των οποίων συμβαδίζει στο μεγαλύτερο δυνατό βαθμό με τις απαιτήσεις της καταληφθησόμενης θέσης.

Σε ό,τι αφορά τη διαδικασία επιλογής COM/R/A/114 για την πρόσληψη ειδικευμένου επιστημονικού προσωπικού στον τομέα της λειτουργικής ραδιοπροστασίας, στον εφεδρικό πίνακα προσλήψεων είχαν εγγραφεί τα ονόματα έξι επιτυχόντων, εκ των οποίων οι δύο ήταν γυναίκες. Για να πληρωθεί η κενή θέση απασχόλησης στο Κοινό Κέντρο Ερευνών της Ispra, έπειτα από καθορισμό των ειδικών αναγκών της υπηρεσίας, οι φάκελοι των έξι επιτυχόντων της διαδικασίας COM/R/A/114 εξετάστηκαν διεξοδικά και οι επιτυχόντες με το καταλληλότερο επαγγελματικό προφίλ για την εκπλήρωση των αναγκών αυτών κλήθηκαν σε συνέντευξη, για να προσδιορισθεί το άτομο που επρόκειτο να προσληφθεί.
ΓΡΑΠΤΗ ΕΡΩΤΗΣΗ E-1132/96 υποβολή: Amedeo Amadeo (NI) προς την Επιτροπή (13 Μαΐου 1996)

Θέμα: Εκπομπή αερίων ρύπων προερχόμενων από κινητήρες εσωτερικής καύσης

Σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου περί προσεγγίσεως των νομοθεσιών των κρατών μελών σχετικά με τα προς λήψη μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (εγγρ. COM(95) 350 ((ΕΕ C 328 της 07.12.1995, σελ. 1 ))).

Προτίθεται η Επιτροπή να επιδείξει αποφασιστικότητα και αυστηρότητα σε ό,τι αφορά την επιβολή κυρώσεων στους κατασκευαστές οι οποίοι, αφού λάβουν την έγκριση για κάποιον τύπο κινητήρα, εξακολουθούν να παράγουν κινητήρες της ίδιας οικογένειας που δεν ανταποκρίνονται όμως στα χαρακτηριστικά τα οποία καταγράφονται και εγκρίνονται κατά τη διαδικασία έγκρισης;

Απάντηση της κας Bjerregaard εξ ονόματος της Επιτροπής (2 Ιουλίου 1996)

Η πρόταση (οδηγίας του Κοινοβουλίου και του Συμβουλίου για την προσέγγιση των νομοθεσιών των κρατών μελών όσον αφορά τα μέτρα που πρέπει να θεσπιστούν για την καταπολέμηση της έκλυσης ρύπων υπό τη μορφή αερίων και σωματιδίων από μηχανές εσωτερικής καύσης που εγκαθίστανται σε κινητά μηχανήματα που χρησιμοποιούνται εκτός της οδικής κυκλοφορίας) καθορίζει τις διαδικασίες που ακολουθούνται στην περίπτωση μη συμμόρφωσης των μηχανών με τον εγκεκριμένο τύπο (άρθρο 13). Στα κράτη μέλη εναπόκειται να θεσπίσουν τα απαιτούμενα μέτρα για να διασφαλισθεί ότι η συμμόρφωση των παραγόμενων μηχανών με τον εγκεκριμένο τύπο. Τα μέτρα μπορεί να επεκταθούν και στην ανάκληση των εγκρίσεων-τύπου (πρόστιμα).

Θα ήταν ως εκ τούτου περιττή η έκδοση απόφασης της Επιτροπής σχετικά με τα επιβλητέα πρόστιμα.
ΓΡΑΠΤΗ ΕΡΩΤΗΣΗ E-1162/96 υποβολή: Spalato Bellerι (NI) προς την Επιτροπή (15 Μαΐου 1996)

Θέμα: Αναγνώριση διπλώματος πιλότου

Γνωρίζει ο αρμόδιος Επίτροπος ότι το δίπλωμα πιλότου για την οδήγηση επιβατηγών αεροπλάνων το οποίο χορηγείται σε ένα κράτος μέλος δεν ισχύει σε άλλες χώρες μέλη;

Ο ερωτών θα κατανοούσε τη χρησιμότητα ενός μαθήματος για τη γνώση της νομοθεσίας της χώρας στην οποία ο πιλότος θα ήθελε να επιτύχει την επικύρωση του διπλώματος που έχει χορηγηθεί σε άλλη χώρα, όχι όμως και την υποχρέωση παρακολούθηση εκ μέρους του νέων μαθημάτων που θα του επέτρεπαν την απόκτηση ενός νέου διπλώματος έγκυρου μόνο στη χώρα έκδοσης.

Απάντηση της κ. Kinnock εξ ονόματος της Επιτροπής (3 Ιουλίου 1996)

Η αμοιβαία αποδοχή των αδειών των πιλότων στο πλαίσιο της Κοινότητας ρυθμίζεται από τις διατάξεις της οδηγίας 91/670/ΕΟΚ του Συμβουλίου της 16ης Δεκεμβρίου 1991 ((ΕΕ αριθ. L 373, της 31.12.1991. )). Βάσει των διατάξεων της οδηγίας αυτής, η αποδοχή των αδειών συντελείται με τη γενική τους έγκριση (αναγνώριση) ή με τη ρητή τους αποδοχή (επικύρωση). Η επικύρωση των αδειών χορηγείται είτε βάσει της ισοτιμίας είτε βάσει της πείρας.

Σκοπός της οδηγίας αυτής είναι η προώθηση της ελεύθερης διακίνησης και εγκατάστασης των προσώπων εντός της Κοινότητας. Τα κράτη μέλη πρέπει, κατά την αποδοχή των αδειών που έχουν εκδοθεί από κάποιο άλλο κράτος μέλος, να τηρούν τις γενικότερες διατάξεις της συνθήκης ΕΚ (άρθρα 48, 52 και 59) σχετικά με την ελευθερία της διακίνησης και το δικαίωμα της εγκατάστασης, ενώ πρέπει επίσης να συμμορφώνονται με τις γενικότερες διατάξεις και την πάγια νομολογία του δικαστηρίου των Ευρωπαϊκών Κοινοτήτων αναφορικά με την αμοιβαία αναγνώριση. Τα κράτη μέλη δεν επιτρέπεται ως εκ τούτου, χωρίς να παραβούν τις υποχρεώσεις που υπέχουν, σύμφωνα με όσα καθορίζονται στη συνθήκη, «να αξιώσουν από ένα άτομο που έχει την ιθαγένεια ενός κράτους μέλους να αποκτήσει τα προσόντα αυτά, τα οποία εν γένει προσδιορίζονται αποκλειστικά και μόνο με παραπομπή στο δικό του εθνικό σύστημα εκπαίδευσης και κατάρτισης, τη στιγμή που το συγκεκριμένο πρόσωπο έχει ήδη αποκτήσει τα προσόντα αυτά σε κάποιο άλλο κράτος μέλος».
ΓΡΑΠΤΗ ΕΡΩΤΗΣΗ E-1343/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Πιστώσεις διοικητικής λειτουργίας των θεσμικών οργάνων της Kοινότητας

Παρακαλείται η Επιτροπή να γνωστοποιήσει για τη θέση Β7-410 (MEDA) το συνολικό ύψος των πιστώσεων οι οποίες χορηγήθηκαν το 1995:

- στις δαπάνες μελετών,

- στις δαπάνες συνεδριάσεων εμπειρογνωμόνων,

- στις δαπάνες διασκέψεων και συνεδρίων,

- στις δαπάνες για την πληροφόρηση και τις δημοσιεύσεις.

Δύναται η Επιτροπή να δηλώσει επακριβώς το ποσοστό που αντιπροσωπεύουν τα ως άνω τέσσερα είδη δαπανών ως προς το σύνολο των πιστώσεων της εν λόγω θέσεως και να αναφέρει εάν κρίνει το ποσοστό αυτό εύλογο;

Απάντηση του κ. Marin εξ ονόματος της Επιτροπής (18 Ιουλίου 1996)

Τα συνολικά ποσά (σε ECU) που αφιερώνονται στα είδη δαπανών που αποτελούν το αντικείμενο της ερώτησης για το κονδύλιο του προϋπολογισμού Β7-410 (Meda), είναι:

Μελέτες: 959.742 Συνεδριάσεις εμπειρογνωμόνων: 649.815 Σεμινάρια και συνομιλίες (αντί συνδιασκέψεων και συνεδρίων): 1.226.232 Πληροφόρηση και δημοσιεύσεις: 1.301.901

Το κονδύλιο Meda διέθετε 173,2 εκατ. ECU το 1995. Η αναλογία που έχει ληφθεί από τα τέσσερα αυτά είδη δαπανών είναι, συνεπώς, 2,4%. Η αναλογία αυτή μπορεί να θεωρηθεί λογική εάν ληφθούν υπόψη οι προβλεπόμενοι στόχοι.
ΓΡΑΠΤΗ ΕΡΩΤΗΣΗ E-1704/96 υποβολή: Amedeo Amadeo (NI) προς την Επιτροπή (25 Iουνίου 1996)

Θέμα: Ενισχύσεις στη ναυπηγία

Σε σχέση με την πρόταση κανονισμού του Συμβουλίου (COM(95)410 ((EE C 304 της 15.11.1995, σελ. 21 ))) για τις ενισχύσεις στη ναυπηγία και θεωρώντας σκόπιμη την έγκριση νέων διατάξεων προκειμένου να ικανοποιηθούν οι απαιτήσεις της συμφωνίας ο ΟΟΣΑ που επιβάλει το σεβασμό κανονικών συνθηκών ανταγωνισμού στον τομέα της ναυπήγησης και επισκευής εμπορικών σκαφών η έναρξη ισχύος της οποίας προβλεπόταν για τον Ιανουάριο του 1996 με ενδεχόμενη αναθεώρηση κατόπιν τριετίας, υπογραμμίζεται ότι η συμφωνία απαγορεύει όλα τα μέτρα υποστήριξης στη ναυπήγηση εμπορικών σκαφών με τις ακόλουθες εξαιρέσεις:

1. ενισχύσεις για έρευνα και ανάπτυξη

2. ενισχύσεις κοινωνικού χαρακτήρα συνδεόμενες με την παύση λειτουργίας των ναυπηγείων

3. πιστώσεις για εξαγωγές σκαφών σύμφωνα με τη νέα συνεννόηση σχετικά με τις πιστώσεις περί εξαγωγών σκαφών

4. εθνικές πιστώσεις που χορηγούνται υπό όρους και συνθήκες ισοδύναμες με εκείνες που προβλέπει η προαναφερθείσα συνεννόηση.

Ποια μέσα προτίθεται να υιοθετήσει η Επιτροπή για να εγγυηθεί την επιβολή κυρώσεων στα σκάφη αυτά και ποια ναυπηγεία αποκλείονται από τις διατάξεις της συμφωνίας ΟΟΣΑ;

Απάντηση του Sir Leon Brittan εξ ονόματος της Επιτροπής (24 Ιουλίου 1996)

Η συμφωνία του Οργανισμού Οικονομικής Συνεργασίας και Αναπτύξεως (ΟΟΣΑ) σχετικά με το ναυπηγικό κλάδο δεν έχει τεθεί ακόμη σε ισχύ, και τούτο λόγω της μη κύρωσης της συμφωνίας από τις Ηνωμένες Πολιτείες. Το κείμενο της εν λόγω συμφωνίας ορίζει ότι οι μόνες επιτρεπόμενες ενισχύσεις είναι οι ενισχύσεις που παρέχονται για έρευνα και τεχνολογική ανάπτυξη, οι ενισχύσεις κοινωνικού χαρακτήρα, καθώς και οι εσωτερικές ή εξαγωγικές πιστώσεις οι οποίες συνάδουν με τη συμφωνία που έχει συναφθεί σε σχέση με την παροχή πιστώσεων για την εξαγωγή πλοίων.

Η μη τήρηση των σχετικών διατάξεων είναι δυνατό να οδηγήσει στην επιβολή των κυρώσεων ή των αντιμέτρων που προβλέπονται στο άρθρο 8 της συμφωνίας. Η Κοινότητα θα μπορούσε επομένως να επικαλεσθεί, ενδεχομένως, τις διατάξεις αυτές έναντι συμβαλλομένων μερών που παραβιάζουν τη συμφωνία.

Εντούτοις, πρέπει να υπογραμμισθεί ότι τα εν λόγω μέτρα είναι δυνατό να επιβληθούν μόνο έναντι των συμβαλλομένων μερών της συμφωνίας (Κοινότητα, Ιαπωνία, Κορέα, Νορβηγία, Ηνωμένες Πολιτείες), τα οποία, υπογράφοντας τη συμφωνία, έχουν αποδεχθεί αυστηρότερες, συνολικά, διεθνείς ρυθμίσεις για το θέμα των ενισχύσεων σε σύγκριση με εκείνες που προβλέπονται στη σχετική συμφωνία του Παγκόσμιου Οργανισμού Εμπορίου (ΠΟΕ).

Κατά συνέπεια, δεν είναι δυνατή η επιβολή κυρώσεων έναντι πλοίων και ναυπηγείων άλλων χωρών οι οποίες δεν έχουν προσχωρήσει στις συμφωνίες που προβλέπουν τις εν λόγω κυρώσεις. Πάντως, η συμφωνία για τις επιδοτήσεις του ΠΟΕ προβλέπει τη δυνατότητα επιβολής αντιμέτρων. Πράγματι, βάσει της σχετικής διαδικασίας, μια ομάδα εμπειρογνωμόνων δύναται να επιτρέψει σε ένα συμβαλλόμενο μέρος να λάβει μέτρα έναντι κάποιου άλλου συμβαλλόμενου μέρους το οποίο έχει χορηγήσει επιδοτήσεις κατά παράβαση της συμφωνίας.
ΓΡΑΠΤΗ ΕΡΩΤΗΣΗ E-1323/96 υποβολή: Felipe Camisσn Asensio (PPE) προς την Επιτροπή (3 Iουνίου 1996)

Θέμα: Προοπτικές ελέγχου της εναέριας κυκλοφορίας στην Ευρωπαϊκή Ένωση

Βάσει των στοιχείων που αναφέρονται στη Λευκή Βίβλο όσον αφορά τη διαχείριση της εναέριας κυκλοφορίας, διαπιστώνεται ότι οι δράσεις που έχουν αναληφθεί από τους διάφορους υπεύθυνους για το θέμα αυτό οργανισμούς (Ευρωπαϊκή Διάσκεψη Πολιτικής Αεροπορίας, Eurocontrol και OACI) είναι ανεπαρκείς, και ότι, αντιθέτως, η κατάσταση επιδεινώνεται ολοένα και περισσότερο. Συνέπεια τούτου είναι, λ.χ., ότι οι καθυστερήσεις λόγω ελέγχου της εναέριας κυκλοφορίας προκαλούν απώλειες στις αεροπορικές εταιρίες οι οποίες ανέρχονται στα δύο δισεκατομμύρια Ecu ετησίως. Κατόπιν τούτου:

1. Εκτιμά η Επιτροπή ότι η λύση θα μπορούσε να είναι η ενίσχυση των κανονιστικών εξουσιών του Eurocontrol, μέχρι σημείου να καταστεί ο μοναδικός αρμόδιος για τη ρύθμιση της εναέριας κυκλοφορίας ευρωπαϊκός οργανισμός;

2. Θα ήταν απαραίτητο η Ευρωπαϊκή Ένωση να καταστεί, ως τοιαύτη, μέλος του Eurocontrol;

3. Πότε εκτιμά η Επιτροπή ότι θα επιτευχθούν οι στόχοι αυτοί;

Απάντηση του κ. Kinnock εξ ονόματος της Επιτροπής (26 Ιουνίου 1996)

Η Επιτροπή πιστεύει ότι επιτεύχθηκαν καλά αποτελέσματα στο πλαίσιο της στρατηγικής των ευρωπαϊκών διασκέψεων πολιτικής αεροπορίας για τη βελτίωση των επιδόσεων των ευρωπαϊκών συστημάτων διαχείρισης της εναέριας κυκλοφορίας. Παρόλα αυτά, θα πρέπει να τεθεί σε εφαρμογή ένα νέο θεσμικό πλαίσιο σε πανευρωπαϊκή κλίμακα, εάν πρόκειται να αντιμετωπίσουμε σωστά τις αναμενόμενες εξελίξεις στο χώρο της εναέριας κυκλοφορίας κατά τα επόμενα έτη.

Η Επιτροπή είναι της γνώμης ότι για το σκοπό αυτό θα χρειαστεί να ενισχυθούν οι εξουσίες του Eurocontrol, για να υπάρξει ενιαία διαχείριση του ευρωπαϊκού εναέριου χώρου, αφήνοντας στα κράτη τη φροντίδα οργάνωσης της τρέχουσας παροχής υπηρεσιών αεροπλοΐας με βάση τις εθνικές πρακτικές που εφαρμόζουν σύμφωνα με τις προδιαγραφές που καθορίζονται από το Eurocontrol.

Για να διαθέτει το απαιτούμενο κύρος και μέσα προς εκπλήρωση του σχεδιαζόμενου νέου ρόλου του, ο «νέος οργανισμός Eurocontrol» πρέπει να έχει εξουσίες που θα συνεπικαλύπτουν σε μεγάλο βαθμό τις αντίστοιχες εξουσίες της Κοινότητας. Ως εκ τούτου προέχει η Κοινότητα να καταστεί πλήρες μέλος της οργάνωσης αυτής. Το βήμα αυτό θα μπορούσε επίσης να δώσει στην αεροναυπηγική κοινότητα τη δυνατότητα να επωφεληθεί από την ποικιλόμορφη υποστήριξη η Κοινότητα μπορεί να δώσει για τη βελτίωση του ευρωπαϊκού συστήματος διαχείρισης της εναέριας κυκλοφορίας.

Η Επιτροπή κρίνει ότι οι αντικειμενικοί στόχοι που έχουν καθοριστεί στη Λευκή της Βίβλο «Για την απελευθέρωση του ευρωπαϊκού εναέριου χώρου» ((COM(96) 57 )) μπορούν να επιτευχθούν με ταχείς ρυθμούς εάν υπάρξει επαρκής πολιτική βούληση, μιας και αυτό θα μπορούσε να πραγματοποιηθεί με την πραγματοποίηση των κατάλληλων αλλαγών στις προτεινόμενες τροποποιήσεις της σύμβασης Eurocontrol, που είναι τη στιγμή αυτή στη φάση της διαμόρφωσης.
ΓΡΑΠΤΗ ΕΡΩΤΗΣΗ E-1863/96 υποβολή: Josι Valverde Lσpez (PPE) προς την Επιτροπή (5 Iουλίου 1996)

Θέμα: Μέτρα φυτοϋγειονομικής προστασίας στο πλαίσο της συμφωνίας κοινών εξωτερικών συνόρων της Ε.Ε.

Η αυξανόμενη εισαγωγή υποτροπικών φρούτων όπως το μάνγκο, όχι μόνο δημιουργεί προβλήματα στους κοινοτικούς παραγωγούς, αλλά ο εν λόγω τομέας τομέας ανησυχεί και για το ότι δεν ισχύουν φυτοϋγειονομικοί έλεγχοι. Μέχρι τώρα οι επαρχίες της Γρανάδας και της Μάλαγας (Ισπανία) έχουν καταφέρει να έχουν απαλλαγεί από το επιβλαβές έντομο «Esternoquetus Manquiferae» το οποίο προσβάλλει τους σπόρους του φρούτου αυτού. Θεωρητικά, η ισχύουσα νομοθεσία προστατεύει το εμπόριο σπόρων, τίποτα όμως δεν λέγεται για τα νωπά φρούτα που μπορούν να φθάσουν με κουκούτσια προσβεβλημένα από το έντομο αυτό.

Τί μέτρα θα μπορούσε να προτείνει η Επιτροπή για να αποφευχθεί η μετάδοση αυτής της επικίνδυνης ασθένειας του μάνγκο στις ευρωπαϊκές καλλιέργειες;

Απάντηση του κ. Fischler εξ ονόματος της Επιτροπής (29 Ιουλίου 1996)

Όπως αναφέρει το Αξιότιμο Μέλος του Κοινοβουλίου, το κοινοτικό φυτοϋγειονομικό καθεστώς που θεσπίστηκε με την οδηγία 77/93/ΕΟΚ του Συμβουλίου ((ΕΕ αριθ. L 26 της 31.01.1977. )), όπως τροποποιήθηκε, προστατεύει κυρίως την Κοινότητα από την εισαγωγή του επιβλαβούς εντόμου που προσβάλλει το μάνγκο, Sternochetous mangiferae, μέσω των σπόρων προς σπορά. Πρέπει να σημειωθεί ότι η Επιτροπή αναγνώρισε μία προστατευμένη ζώνη, για το σκοπό αυτό, σύμφωνα με τις διατάξεις που προβλέπονται στην εν λόγω οδηγία, μετά από αίτηση της Ισπανίας και της Πορτογαλίας, και μετά από εξακρίβωση της απουσίας του εν λόγω επιβλαβούς εντόμου σ'αυτά τα κράτη μέλη.

Η Επιτροπή πληροφορεί το Αξιότιμο Μέλος του Κοινοβουλίου ότι το καθεστώς αυτό διευκρινίζει επίσης ότι οι καρποί του μάνγκο καταγωγής τρίτων χωρών πρέπει να υποβάλλονται σε φυτοϋγειονομικό έλεγχο στη χώρα καταγωγής ή στη χώρα αποστολής, προτού εισέλθουν στην Κοινότητα, με σκοπό κυρίως την προστασία της Κοινότητας από την εισαγωγή της μύγας της Μεσογείου. Κατά την είσοδο των καρπών στην Κοινότητα, τα κράτη μέλη υποχρεούνται να εξακριβώνουν ότι ο φυτοϋγειονομικός έλεγχος έχει πράγματι διενεργηθεί και ότι οι καρποί αυτοί είναι πράγματι απαλλαγμένοι από τη μύγα της Μεσογείου.
ΓΡΑΠΤΗ ΕΡΩΤΗΣΗ E-1476/96 υποβολή: Glyn Ford (PSE) προς την Επιτροπή (12 Ιουνίου 1996)

Θέμα: Ο αριθμός των τρομοκρατών και των λαθρεμπόρων ναρκωτικών που έχουν συλληφθεί στα εσωτερικά σύνορα της ΕΕ

Μπορεί η Επιτροπή να αναφέρει πόσοι τρομοκράτες και λαθρέμποροι ναρκωτικών έχουν συλληφθεί στα εσωτερικά σύνορα της ΕΕ, σε κάθε κράτος μέλος κάθε χρόνο τα τελευταία πέντε χρόνια;

Απάντηση της κας Gradin εξ ονόματος της Επιτροπής (15 Ιουλίου 1996)

Η Επιτροπή δεν συλλέγει ή δεν έχει πρόσβαση στα στατιστικά στοιχεία που θα της επέτρεπαν να απαντήσει λεπτομερώς στην ερώτηση του Αξιότιμου Μέλους του Κοινοβουλίου. Συγκεκριμένα δεν διαθέτει στοιχεία για τις συλλήψεις τρομοκρατών στα εσωτερικά σύνορα.

Όσον αφορά τα ναρκωτικά η ομάδα της Europol για τα ναρκωτικά συλλέγει και δημοσιεύει λεπτομερή στοιχεία για τις κατασχέσεις ναρκωτικών σε κάθε κράτος μέλος και στην Κοινότητα και αναφέρει τις εξελίξεις των τελευταίων πέντε ετών. Η έκθεση της γενικής κατάστασης για την παραγωγή ναρκωτικών και το λαθρεμπόριο ναρκωτικών (που δημοσιεύθηκε τον Σεπτέμβριο του 1995) αναφέρει ότι το 1994 κατασχέθηκαν στην Κοινότητα 5.907 κιλά ηρωίνης (1993: 4.693 κιλά), 28.968 κιλά κοκαΐνης (1993: 16.884 κιλά) και 733.380 κιλά καννάβεως (1993: 517.062 κιλά). Η νέα έκθεση της γενικής κατάστασης προετοιμάζεται και αναμένεται να δημοσιευθεί το φθινόπωρο.

Τα αριθμητικά αυτά στοιχεία δεν αναφέρουν ωστόσο, ποιές κατασχέσεις ή συλλήψεις πραγματοποιήθηκαν στα εσωτερικά σύνορα. Κατά την άποψη της Επιτροπής, τα στοιχεία αυτά δεν είναι ούτως ή άλλως ιδιαίτερα αποκαλυπτικά εφόσον ο τόπος στον οποίο πραγματοποιείται η σύλληψη μπορεί να καθοριστεί από πολλούς διαφορετικούς παράγοντες.
ΓΡΑΠΤΗ ΕΡΩΤΗΣΗ E-1326/96 υποβολή: Laura Gonzαlez Αlvarez (GUE/NGL) και Marνa Sornosa Martνnez (GUE/NGL) προς την Επιτροπή (3 Iουνίου 1996)

Θέμα: Ραδιενεργά κατάλοιπα στα ορυχεία «Lobo-G» (La Haba Extremadura)

Στα ορυχεία ουρανίου «Lobo-G» τα οποία έχουν σήμερα εγκαταλειφθεί, και βρίσκονται στην περιοχή της Σερένα, έχουν αποθηκευθεί πολλές εκατοντάδες δοχεία με ραδιενεργά κατάλοιπα που προέρχονται από το Κέντρο Ενεργειακών, Περιβαλλοντικών και Τεχνολογικών Ερευνών (CIEMAT).

Η κωμόπολη της Σερένα είναι αναστατωμένη λόγω της ανεπαρκούς ενημέρωσης όσον αφορά το ακριβές περιεχόμενο των ανωτέρω δοχείων. Οι κάτοικοι αγνοούν τις ενδεχόμενες συνέπεις που τα κατάλοιπα αυτά θα μπορούσαν να έχουν επί της υγείας τους και του περιβάλλοντος.

Δεν εκτιμά η Επιτροπή ότι είναι επείγον να γίνει γνωστό εάν το περιεχόμενο των εν λόγω δοχείων έχει επιπτώσεις στην υγεία των ανθρώπων;

Με σκοπό την εξασφάλιση του σεβασμού της κοινοτικής νομοθεσίας, μπορεί η Επιτροπή να διεξαγάγει έρευνα με σκοπό να διαπιστώσει το ακριβές περιεχόμενο των δοχείων που είναι αποθηκευμενα στα ορυχεία «Lobo-G»;

Ποιες δράσεις μπορεί να αναλάβει η Επιτροπή με σκοπό την εφαρμογή της οδηγίας 91/156/ΕΟΚ ((ΕΕ L 78 της 26.3.1991, σελ. 32. )) σχετικά με τα ραδιενεργά κατάλοιπα;

Απάντηση της κας Bjerregaard εξ ονόματος της Επιτροπής (24 Ιουλίου 1996)

Σύμφωνα με το Κέντρο Ενεργειακών, Περιβαλλοντικών και Τεχνολογικών Ερευνών (CIEMAT) της Ισπανίας, ιδιοκτήτη των καταλοίπων, το αποθηκευμένο υλικό στα εγκαταλελειμμένα ορυχεία ουρανίου «Lobo-G» είναι βαρέλια με υπολείμματα εξόρυξης που περίσσεψαν μετά την επεξεργασία του πετρώματος (μετάλλευμα) για εξόρυξη του ουρανίου. Το επίπεδο φυσικής ραδιενέργειας θεωρείται κατώτερο αυτού στο πρωτογενές υλικό. Το υλικό των βαρελιών δεν περιέχει τεχνητά ραδιονουκλεΐδια. Σύμφωνα με το CIEMAT η άδεια αποθήκευσης των καταλοίπων στα εγκαταλελειμμένα αρχεία χορηγήθηκε από το ισπανικό Consejo de seguridad nuclear (CSN).

Η εφαρμογή των προβλεπομένων από τις οδηγίες της Κοινότητας διατάξεων, συμπεριλαμβανομένων και αυτών που αναφέρονται στην άδεια εκμετάλλευσης και στον έλεγχο των εγκαταστάσεων αποθήκευσης των καταλοίπων, είναι ευθύνη των εθνικών αρχών. Στην περίπτωση των αποθηκευμένων αποβλήτων στο «Lobo-G», η Επιτροπή δεν έχει ενδείξεις μη συμμόρφωσης του ιδιοκτήτη των καταλοίπων ή των αρχών με τις προβλεπόμενες διατάξεις.
ΓΡΑΠΤΗ ΕΡΩΤΗΣΗ P-1527/96 υποβολή: Jan Bertens (ELDR) προς την Επιτροπή (6 Ιουνίου 1996)

Θέμα: Δασικό πρωτόκολλο της Λομέ

Στο πλαίσιο της επαναδιαπραγμάτευσης της Σύμβασης Λομέ εγκρίθηκε ένα πρωτόκολλο γαι τη σταθερή διαχείριση των δασικών πόρων.

1. Σε ποιές συγκεκριμένες ενέργειες έχουν προβλεί η Επιτροπή και οι χώρες ΑΚΕ γαι την πρακτική εφαρμογή του εν λόγω πρωτοκόλλου;

2. Πώς θα διασφαλείσει η Επιτροπή την προστασία αθκτων περιοχών πρωτογενών δασών από την εμπορική εκμετάλλευση της ξυλείας;

3. Ποιά προτεραιότητα θα δοθεί στις ανάγκες και τα συμφέρονται των εντοπίων πληθυσμών;

Απάντηση του κ. Pinheiro εξ ονόματος της Επιτροπής (18 Ιουλίου 1996)

1. Το νέο πρωτόκολλο αριθ. 10 της σύμβασης Λομέ ΙΩ α αποτελεί τη νέα βάση προγραμματισμού του δασικού τομέα στο πλαίσιο των εθνικών και περιφερειακών προγραμμάτων του 8ου Ευρωπαϊκού Ταμείου Ανάπτυξης (ΕΤΑ).

Επιπλέον, η Επιτροπή θα εφαρμόσει τις διατάξεις του πρωτόκολλου στο πλαίσιο συνεκτικής στρατηγικής για τη συνεργασία στον τομέα της δασικής ανάπτυξης , η οποία θα λάβει τη μορφή ανακοίνωσης προς το Συμβούλιο και το Κοινοβούλιο. Επίσης, η Επιτροπή προπαρασκευάζει κατευθυντήριες γραμμές και υλικό για τις εργασίες των τεχνικών υπηρεσιών και για τις αντιπροσωπείες, προκειμένου να εξασφαλίσει υψηλή ποιότητα έργων και προγραμμάτων επιτόπου.

Το πρωτόκολλο θα χρησιμεύσει ως γενικό πλαίσιο αναφοράς για τη θέσπιση διαλόγου όσον αφορά τη πολιτική με τις χώρες ΑΚΕ.

2. Η Επιτροπή κατά το παρελθόν ανέλαβε σημαντικές πρωτοβουλίες για τη διατήρηση των βιολογικών ποικιλιών των προστατευομένων περιοχών. Ολα τα έργα βασίζονται σε διμερείς συμφωνίες με τις ενδιαφερόμενες κυβερνήσεις. Η Επιτροπή θα συνεχίσει - με βάση το ν διάλογο όσον αφορά την πολιτική - να αναλαμβάνει δράση για την ευαισθητοποίηση των κυβερνήσεων όσον αφορά την ανάγκη επανεξέτασης των εμπορικών αυτών παραχωρήσεων.

3. Το πρωτόκολλο αριθ. 10 δίδει προτεραιότητα στις δράσεις υπέρ του τοπικού πληθυσμού. Οι ανάγκες των αυτόχθονων πληθυσμών και εκείνων που εξαρτώνται από τα δάση θα αντιμετωπιστούν ενεργά και θα περιληφθούν σε όλα τα δασικά προγράμματα της Επιτροπής.